b"\n_START_ARTICLE_\nRialb (antic municipi)\n_START_SECTION_\nPer\xc3\xadmetre de l'antic terme\n_START_PARAGRAPH_\nEl terme de Rialp limitava al nord amb el terme municipal de Llavors\xc3\xad, al nord-oest i oest amb l'antic terme de Surp, al sud-oest amb els antics termes d'Altron i Enviny, al sud amb el de Sort, i al sud-est, est i nord-est, amb el de Soriguera. Comen\xc3\xa7a aquesta descripci\xc3\xb3 al sud-est del terme, en el punt de trobada dels termes de Rialp, Surp i Altron, situat en el Riu de Sant Antoni, a la Roca Roia.\n_START_SECTION_\nTermenal amb Altron (ara, Sort)\n_START_PARAGRAPH_\nDes del punt anterior, la l\xc3\xadnia de terme entre Altron (ara, Sort) i Rialp s'enfila per la carena de la Roca Roia, en direcci\xc3\xb3 sud-oest, fins a trobar la carretera LV-5223 poc abans de la fita quilom\xc3\xa8trica n\xc3\xbamero 3, l'antic Cam\xc3\xad de Sort a Altron, on es trobaven els termes d'Altron, Sort i Rialp.\n_START_SECTION_\nTermenal amb Enviny (ara, Sort)\n_START_PARAGRAPH_\nDes del punt anterior, el termenal amb Rialp segueix cap al sud exactament per l'antic Cam\xc3\xad de Sort a Altron, coincident quasi exactament amb l'actual carretera LV-5223, justament fins al nord de l'indret denominat l'Hostalet. En aquest punt, a prop i al nord de la Bastida de Sort es trobaven els termes de Rialp, Enviny i Sort.\n_START_SECTION_\nTermenal amb Sort\n_START_PARAGRAPH_\nDes del punt anterior, la l\xc3\xadnia de terme entre Sort i Rialp va a buscar la Noguera Pallaresa, que no travessa del tot, passant pel costat sud de l'Hostalet, i segueix aig\xc3\xbces amunt fins al costat nord de la Borda del Fener. En aquest lloc la l\xc3\xadnia de terme puja de forma abrupta i directa cap a llevant, fins a la Roca Penjada, segueix les Roques de la Bastida cap a l'est-sud-est, fins que arriba a les Collades, a 1.790,5 metres d'altitud. Tot seguit, deixant al sud, en terme de Sort, la Costa Negra, el Bosc de Costa Negra i el Clot Orader, segueix una carena que de primer va cap a l'est i despr\xc3\xa9s es va decantant cap al sud-est, fins que, a ponent de l'estaci\xc3\xb3 d'esqu\xc3\xad de Port-Ain\xc3\xa9, a la cota 2.340, troba el triterme entre Sort, Soriguera i Rialp.\n_START_SECTION_\nTermenal amb Soriguera\n_START_PARAGRAPH_\nDes del punt anterior, la l\xc3\xadnia de terme segueix cap al sud-est fins a un punt a ponent de la Torreta de l'Orri, des d'on, seguint la carena, fa un parell de girades, de primer cap al nord-est i despr\xc3\xa9s altre cop cap a l'est, per, sense acabar de pujar al cim de la Torreta de l'Orri, disc\xc3\xb3rrer pel vessant septentrional d'aquesta muntanya entre la cota 2.400 i la 2.350 fins que enlla\xc3\xa7a amb el Serrat de la Coma del Forn. Aleshores, cap al nord-est, segueix la carena d'aquest serrat fins que arriba a l'extrem superior, meridional, de la Coma del Forn. Aleshores, el termenal gira cap al nord pel vessant oest del Serrat Gros, i, a la cota 2.150, gira cap al nord-oest per, al cap de poc, arribar al lloc on es troben els termes municipals de Soriguera, Rialp i Llavors\xc3\xad. Aquest tram de termenal fa tot el tomb per la cap\xc3\xa7alera de la vall on es troba l'Estaci\xc3\xb3 d'esqu\xc3\xad de Port-Ain\xc3\xa9.\n_START_SECTION_\nTermenal amb Llavors\xc3\xad\n_START_PARAGRAPH_\nDes d'aquest lloc, la l\xc3\xadnia de terme s'adre\xc3\xa7a ben recta cap al nord, i baixa per un coster deixant a llevant del Bosc d'Escobet, travessa el lloc de Reguerals i, fent alguna lleu girada a banda i banda seguint la carena, arriba al Planell del Roi. Continua cap al nord, deixant Montenartr\xc3\xb3 a llevant i, sempre carena avall, arriba al Pla de Sant Pere. Sempre cap al nord i per la mateixa carena, girant lleument cap al nord-oest, el termenal baixa fins a trobar el Riu de Santa Magdalena, a la Ribalera. Des d'aquest lloc la l\xc3\xadnia de terme segueix el riu cap a ponent, aig\xc3\xbces avall, fent una gran girada, de primer cap al sud-oest, despr\xc3\xa9s cap al nord, deixant les Trulls i les Bordes de Vallespir al sud, m\xc3\xa9s tard la Borda Llauret i el paratge de Vallespir a ponent i la Borda Patx\xc3\xb3, el paratge de Magar\xc3\xb3 i els cims de la Moleta i el Mal Pas a llevant, i, m\xc3\xa9s endavant, la Costa de la Sola de la Sabata i un altre Mal Pas a ponent, i les Malls a llevant. Tot seguit, el Riu de Santa Magdalena s'aboca en la Noguera Pallaresa en el lloc on el riu gira de nord-sud a est-oest, al sud i sota de les Roques de la Ruda i de Marguinelles. Des d'aquest lloc, el termenal segueix les aig\xc3\xbces de la Noguera Pallaresa, deixa al nord les Rialeres i les Bordes de Vell\xc3\xa0nega, on hi havia hagut el monestir de Sant Pere de Vell\xc3\xa0nega, i, m\xc3\xa9s enlairat, el poble de Sant Rom\xc3\xa0 de Tav\xc3\xa8rnoles. Passat aquest lloc es troba l'extrem sud-est del Serrat de Cabanerto, on es troben els termes de Rialp, Llavors\xc3\xad i l'antic terme de Surp, ara fusionat amb el de Rialp.\n_START_SECTION_\nTermenal amb l'antic terme de Surp (ara, Rialp)\n_START_PARAGRAPH_\nDes del capdavall del Serrat de Cabanerto, el termenal, ja suprimit, amb Surp seguia la Noguera Pallaresa, passant per sota del Pont de Trian\xc3\xads, deixant al nord els paratges de Collegats, lo Matar i Baixants, damunt dels quals es troba el poble de Rod\xc3\xa9s, els Xalets dels Notaris, a la mateixa vora dreta del riu, l'extrem sud del Serrat des Llaus i del Serrat del Para\xc3\xads, i al sud els de Moragues, sota el poble de Beran\xc3\xad, les Llaus, el Serrat dels Planells i el Serrat de Colinos, damunt del qual hi ha les esgl\xc3\xa9sia nova i vella de Sant Joan de Colinos i el C\xc3\xa0mping Ba\xc3\xbcrsos, aquest darrer a la mateixa riba esquerra de la Noguera Pallaresa. Al cap de poc, al nord de l'ermita de Santa Caterina de Rialb, la Noguera Pallaresa fa una sobtada girada quasi en angle recte, deixant la direcci\xc3\xb3 est-oest per tal d'emprendre la nord-nord-est a sud-sud-oest. Just a l'angle de la girada, el termenal entre Surp i Rialp deixava el riu i anava a cercar l'extrem nord del Raval de Rialp, i, fent la volta pel costat nord i nord-oest de la vila de Rialp, anava a cercar la cota 750 i, seguint, la al sud-oest de Rialp arribava a trobar el Riu de Sant Antoni, en el lloc on es trobaven els termes de Rialp, Surp i Altron, on ha comen\xc3\xa7at aquesta descripci\xc3\xb3."